**Szeretettel meghívjuk Önt, családját és barátait az**

**Egy a nemzet**

* **a Panoráma Világklub és Magyar Világtalálkozók képes története**

**című könyvbemutatóra**

*Időpont:* **2023. május 28. (pünkösdvasárnap) 10. 30 óra**

*Helyszín:* **Tápiószentmárton, Atilla-domb – Üveges Terem**

 Huszonöt évvel ezelőtt indult útjára az a kezdeményezés, amely azóta is csaknem egyedülálló a magyar civiléletben. A Panoráma Világklub 95 országot behálózva, 253 tagtársklubbal a „*határtalan összefogás értékeinkért*” jelmondat szellemében a Kárpát-medence és a világba szétszóratott magyarságot fogja össze. Ebbe nyújt betekintést dr. Tanka László írásával és összeállításában a most megjelent, mintegy 900 színes képet és sok ismeretet tartalmazó A/4-es formátumú, kemény borítójú 150 oldalas könyv.

 Néhány a rendezvények közül, amiről a képeskönyv mesél: a világtalálkozók lélekemelő *Díszünnepségei*; a megépített *Világfalu* eseményei; „*Ezer torokból* ...” a legnépszerűbb népdalok, magyarnóták, örökzöldek; kirándulások *Erdélytől Svájcon át Ausztráliáig*; a néphagyományokat felelevenítő *Falusi lagzi*; a színpompás *Magyar Világbálok*; a *Magyarsághíd-konferenciák*; a test-lélek-szellem egységét hirdető *Egészség Fórumok, életmód-táborok;* a hírességeket felvonultató *Joó-talkshow*; a kétszáz alkotó közreműködésével készült *Világok virága* festmény s a *Nívó VilágGaléria*; a gasztronómiánk értékeit reprezentáló „*A magyar konyha világnapja*”. A könyv értéktár fejezetében áttekinthetjük a rendezvényeken fellépők, előadók neveit, a kitüntetettek és a társklubok listáit, a Világklub *szervezeti felépítését* és *Alapokmányát.*

 A számok önmagukért beszélnek: tízezrek jártak az eddig megrendezett *Magyar Világtalálkozókon,* *a Panoráma Világklub eseményein*, ahol *több ezren* léptek fel, mutatkoztak be. Húsz éven át *több ezer* cikk látott napvilágot a külhoni magyar életről a Panoráma újság hasábjain, s szintén e témakörben mintegy *félszáz életrajzi könyv* jelent meg.

 Olyan olvasmány ez a képes könyv, amely közelebb hozza az olvasóhoz nemcsak az elmúlt évtizedek felejthetetlen és lélekemelő élményeit, hanem az egyetemes magyar kultúránk értékeit is. A könyv kereskedelmi forgalomba nem kerül, csak a kiadótól közvetlenül, illetve a nyitott hazai és a külföldi könyvbemutatókon vásárolható meg 6000 Ft-os áron. (vilagklub@vilagklub.hu, +36/20-928-0088).